32001R0366
L 055/3
JURNALUL OFÍCIAL AL UNIUNII EUROPENE
REGULAMENTUL (CE) NR. 366/2001 AL COMISIEI
din 22 februarie 2001
de stabilire a normelor de aplicare a măsurilor prevăzute în Regulamentul (CE) nr. 2792/1999 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2792/1999 al Consiliului din 17 decembrie 1999 de definire a modalităților și condițiilor pentru asistența structurală ale Comunității în sectorul pescuitului (1), în special articolul 8 alineatul (7) și articolul 21,
întrucât:
(1)
Articolul 1 din Regulamentul (CE) nr. 1263/1999 al Consiliului din 21 iunie 1999 privind instrumentul financiar de orientare pentru pescuit (2) prevede că asistența va fi finanțată în cadrul general de programare a Fondurilor Structurale.
(2)
Programele trebuie să fie aplicate în conformitate cu Regulamentul (CE) nr. 1260/1999 al Consiliului din 21 iunie 1999 de stabilire a dispozițiilor generale referitoare la Fondurile Structurale (3), în special articolele 31-33 și articolele 37-39.
(3)
În vederea monitorizării în ansamblu a aplicării programului, rapoartele anuale la care se face referire în articolul 37 din Regulamentul (CE) nr. 1260/1999 trebuie să conțină informații cuantificate și codificate sub forma unor rapoarte intermediare de activitate coordonate cu strictețe. Informațiile respective trebuie să cuprindă nu numai proiectele deja aplicate, care sunt în curs de aplicare sau prevăzute conform FIFG, dar și retragerea navelor existente efectuată fără ajutor public în conformitate cu articolul 9 din Regulamentul (CE) nr. 2792/1999.
(4)
Rapoartele intermediare de activitate trebuie să fie compatibile cu Regulamentele Comisiei (CE) nr. 2090/98 (4), (CE) nr. 643/2000 (5) și (CE) nr. 1685/2000 (6).
(5)
Comisia trebuie să aibă la dispoziția sa informații adecvate privind toate măsurile structurale luate de statele membre în sectorul produselor pescărești, inclusiv măsurile de ajutor la care face referire articolul 19 alineatul (2) din Regulamentul (CE) nr. 2792/1999. De aceea, ar trebui deci să fie stabilit un sistem armonizat pentru declararea de către statele membre a sumelor primite ca ajutor în aceste scopuri.
(6)
În vederea monitorizării și evaluării în ansamblu a impactului societăților mixte, ar trebui să fie întocmită o listă a datelor relevante și comparabile pentru a fi trimisă Comisiei în același timp cu rapoartele menționate la articolul 8 alineatul (5) din Regulamentul (CE) nr. 2792/1999.
(7)
Măsurile prevăzute în prezentul regulament sunt în conformitate cu avizul Comitetului de gestionare a produselor pescărești și de acvacultură,
ADOPTĂ PREZENTUL REGULAMENT:
Articolul 1
(1) Fără să aducă atingere articolului 37 din Regulamentul (CE) nr. 1260/1999, rapoartele anuale de punere în aplicare vor cuprinde în special rapoartele intermediare de activitate asupra programelor, furnizând informații privind:
(a)
proiectele deja aplicate, proiectele în curs de aplicare sau prevăzute conform FIFG și
(b)
retragerea navelor existente, efectuată fără ajutor public, în conformitate cu articolul 9 din Regulamentul (CE) nr. 2792/1999.
Proiectele sunt „deja aplicate” sau „în curs de aplicare” atunci când cheltuiala eligibilă a fost certificată și efectiv plătită de către beneficiari. Proiectele sunt „prevăzute” atunci când creditele au fost angajate ca urmare a unei decizii administrative de acordare a ajutorului public.
(2) În fiecare an înainte de 30 aprilie, rapoartele intermediare de activitate vor fi depuse la Comisie, în formă electronică, în conformitate cu modelul prezentat în anexa I la prezentul regulament.
Suplimentar, este necesar un exemplar original pe hârtie.
Articolul 2
În fiecare an înainte de 30 aprilie, statele membre depun la Comisie un sumar al ajutoarelor menționate la articolul 19 alineatul (2) din Regulamentul (CE) nr. 2792/1999, în conformitate cu modelul prezentat în anexa II la prezentul regulament.
Suplimentar, este necesar minimum un exemplar original pe hârtie.
Articolul 3
Conform articolului 8 din Regulamentul (CE) nr. 2792/1999, statele membre vor lua măsurile necesare pentru a se asigura că autoritatea administrativă înaintează Comisiei, sub formă electronică, următoarele informații privind fiecare societate mixtă:
(a)
la cel târziu șase luni după decizia de acordare a primei, informațiile de bază privind societatea mixtă, în conformitate cu modelul prezentat în anexa III (a) la prezentul regulament. Atunci când este necesar, informațiile vor fi actualizate și retransmise Comisiei;
(b)
în același timp cu raportul privind aplicarea planului de activitate, informațiile privind activitatea desfășurată în perioada care face obiectul raportului în cauză, în conformitate cu modelul prezentat în anexa III (b) la prezentul regulament.
Articolul 4
Normele detaliate privind aplicarea asistenței acordate de FIFG pentru programele definite în Regulamentul (CE) nr. 2468/98 (7) al Consiliului, inclusiv cererile de ajutor aprobate după 1 ianuarie 1994 prin Regulamentele Consiliului (CEE) nr. 4028/86 (8) și (CEE) nr. 4042/89 (9), vor continua să fie guvernate de Regulamentul (CE) nr. 1796/95 (10) al Comisiei.
Articolul 5
Prezentul regulament intră în vigoare în a treia zi de la data publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 februarie 2001.